ຂ່າວສານ
ບັນດາປະເທດແລະພັກການເມືອງເພີ່ມທະວີການຮ່ວມມືສາກົນ, ຮ່ວມແຮງຮ່ວມໃຈຍູ້ໂລກລະບາດໂຄວິດ-19 ໃຫ້ຖອຍໄປ
(ພາບ: TTXVN)
ຕອນຄ່ຳວັນທີ 06 ກໍລະກົດ, ຢູ່ສຳນັກງານສູນກາງພັກ, ທ່ານເລຂາທິການໃຫຍ່ຄະນະບໍລິຫານງານສູນກາງພັກກອມມູນິດຫວຽດນາມ ຫງວຽນຝູຈ້ອງ ໄດ້ນຳໜ້າຄະນະຜູ້ແທນຂັ້ນສູງພັກກອມມູນິດຫວຽດນາມ ເຂົ້າຮ່ວມກອງປະຊຸມສຸດຍອດທາງອອນລາຍລະຫວ່າງພັກກອມມູນິດ ຈີນ ກັບບັນດາພັກການເມືອງໃນໂລກ. ກອງປະຊຸມມີຫົວຂໍ້ວ່າ “ເພື່ອຜົນປະໂຫຍດຂອງປະຊາຊົນ, ໜ້າທີ່ຄວາມຮັບຜິດຊອບຂອງພັກການເມືອງ”, ເຊິ່ງໄດ້ຈັດຂຶ້ນຕາມຂໍ້ລິເລີ່ມຂອງພັກກອມມູນິດຈີນ, ດ້ວຍການເຂົ້າຮ່ວມຂອງກວ່າ 500 ພັກການເມືອງ ແລະ ອົງການຈັດຕັ້ງການເມືອງ ຂຶ້ນກັບກວ່າ 160 ປະເທດໃນໂລກ.ກ່າວຄຳເຫັນສະເໜີທີ່ກອງປະຊຸມ, ທ່ານເລຂາທິການໃຫຍ່, ປະທານປະເທດຈີນ ສີຈີ້ນຜິງ ຖືວ່າ, ບັນດາພັກການເມືອງ ຄວນຍົກສູງບັນດາຄຸນຄ່າລວມຂອງມວນມະນຸດແມ່ນ ສັນຕິພາບ, ການພັດທະນາ, ຄວາມຍຸຕິທຳ, ຄວາມຊອບທຳ, ປະຊາທິປະໄຕ, ເສລີ; ກຳນົດທິດ, ກຳແໜ້ນ ແລະ ກຳນົດຮູບແບບອະນາຄົດຂອງມວນມະນຸດ, ຄວນຊຸມໃສ່ຊຸກຍູ້ການປະຕິບັດພ້ອມກັນພັດທະນາ, ຊຸກຍູ້ການຫັນເສດຖະກິດພັດທະນາຕາມທິດເປີດປະຕູ, ຕ່າງຝ່າຍຕ່າງມີຜົນປະໂຫຍດ, ພ້ອມກັນຮັບໄຊຊະນະເປັນໂລກາພິວັດ; ຮຽກຮ້ອງການຮ່ວມມືສາກົນເພື່ອຍາດໄດ້ໄຊຊະນະຕໍ່ໂລກລະບາດ; ມານະພະຍາຍາມສ້າງຫຼັກການຄຸ້ມຄອງທົ່ວໂລກໃຫ້ສົມບູນແບບ…
ເຂົ້າຮ່ວມ ແລະ ກ່າວຄຳເຫັນທີ່ກອງປະຊຸມ, ທ່ານເລຂາທິການໃຫຍ່ ຫງວຽນຝູຈ້ອງ ຖືວ່າ, ບັນດາພັກການເມືອງຕ້ອງຮ່ວມເດີນທາງພ້ອມກັບລັດຖະບານ ເພື່ອນຳມາເຊິ່ງຄວາມຜາສຸກໃຫ້ແກ່ປະຊາຊົນ; ຕ້ອງ “ຖືປະຊາຊົນເປັນກົກ” ເພື່ອກໍ່ສ້າງ ແລະ ປະຕິບັດທຸກແຜນນະໂຍບາຍ, ແນວທາງ, ໂຄງການການເມືອງ, ຮັບປະກັນການພັດທະນາເພື່ອມະນຸດຢ່າງແທດຈິງ. ພ້ອມກັນນັ້ນ, ຍົກສູງຈິດໃຈຄວາມສາມັກຄີ, ເພີ່ມທະວີການສົນທະນາ, ເຄົາລົບຜົນປະໂຫຍດອັນຊອບທຳຂອງກັນ, ຍົກສູງກົດໝາຍສາກົນ, ໂດຍສະເພາະແມ່ນໃນການແກ້ໄຂບັນດາຄວາມບໍ່ລົງລອຍກັນ. ທ່ານເລຂາທິການໃຫຍ່ ຫງວຽນຝູຈ້ອງ ຊີ້ແຈ້ງບັນຫາຮີບດ່ວນທີ່ສຸດໃນປະຈຸບັນຂອງບັນດາປະເທດ ແລະ ພັກການເມືອງແມ່ນ ຄວນເພີ່ມທະວີການຮ່ວມມືສາກົນເພື່ອຍູ້ໂລກລະບາດໂຄວິດ-19 ໃຫ້ຖອຍໄປ, ຟື້ນຟູເສດຖະກິດ-ສັງຄົມ, ຮັບປະກັນຊີວິດການເປັນຢູ່ຂອງປະຊາຊົນໂດຍໄວ.
ທີ່ກອງປະຊຸມ, ບັນດາພັກການເມືອງລ້ວນແຕ່ເຫັນດີໂດຍຖືວ່າ, ຄວາມຫວັງລວມຂອງປະຊາຊົນໃນໂລກແມ່ນສັນຕິພາບ, ເສລີພາບ. ໜ້າທີ່ຂອງບັນດາພັກການເມືອງແມ່ນແກ້ໄຂບັນດາຄວາມສົນໃຈລວມຂອງປະຊາຊົນ; ຖືເປັນສຳຄັນບັນດາຄຸນຄ່າສັນຕິພາບ, ຄວາມເປັນທຳ, ປະຊາທິປະໄຕ, ເສລີ, ພ້ອມກັນຮ່ວມມືໃນການປ້ອງກັນຕ້ານໂລກລະບາດໂຄວິດ-19, ການຟື້ນຟູພັດທະນາເສດຖະກິດ-ສັງຄົມ. ພ້ອມກັນນັ້ນ, ພັກການເມືອງບັນດາປະເທດກໍ່ໄດ້ແລກປ່ຽນກ່ຽວກັບບັນດາບັນຫາສະເພາະຄື: ຕ້ານການປິດລ້ອມ, ຂວ້ຳບາດ, ຄັດຄ້ານລັດທິກໍ່ການຮ້າຍ, ສົງຄາມ.
(ແຫຼ່ງຄັດຈາກ VOV)